<classify> Simba ilizidi kupoteza mwelekeo wa kutwaa ubingwa baada ya kutoka sare ya bila kufungana dhidi ya Azam katika mechi iliyochezwa kwenye Uwanja wa Taifa, Dar es Salaam mwishoni mwa wiki iliyopita.Sare hiyo imefanya Simba kubaki nafasi ya tatu ikiwa na pointi 58, huku Azam ikiwa ya pili na pointi 59 nyuma ya Yanga inayoongoza ligi hiyo.Akizungumza jana, Mayanja alikiri kupoteza mwelekeo baada ya sare na Azam, lakini anaamini ushindi wa mechi zilizosalia utaipa timu yake heshima.Ni kweli kabisa ile sare yetu na Azam iliharibu hesabu zetu, lakini huo ndio mpira wa miguu ulivyo, kila timu inahitaji ushindi kwa mechi za sasa... tunajipanga kushinda mechi zetu zote zilizosalia, alisema.Simba inatarajiwa kucheza na Mwadui kwenye Uwanja wa Taifa, Dar es Salaam mwishoni mwa wiki, mechi ambayo itakuwa ya vuta nikuvute kutokana na timu hiyo kusheheni wachezaji wengi wazoefu waliopita timu mbalimbali za Ligi Kuu ikiwemo Simba.Msemaji wa Simba, Haji Manara alisema jana kuwa timu yake imeanza mazoezi kwenye Uwanja wa Polisi Changombe kujinoa na mechi yake dhidi ya Mwadui.Akizungumzia mechi hiyo, kocha wa Mwadui, Jamhuri Kihwelu Julio alisema hana wasiwasi kwani anajua fika Simba haiwezi kumfunga.Mimi sina wasiwasi na Simba haina lolote kwangu na nakwambia tutawafunga mapema kabisa Jumapili, haina uwezo wa kuifunga timu yangu, alisema kocha huyo aliyewahi kuifundisha Simba kwa nyakati tofauti.  <topic>: michezo 